ป่าตอง เป็นเทศบาลเมืองซึ่งมีอาณาเขตครอบคลุมพื้นที่ตำบลป่าตองในอำเภอกะทู้ จังหวัดภูเก็ต และเป็นเมืองท่องเที่ยวที่สำคัญของจังหวัด เพราะเป็นที่ตั้งของหาดป่าตอง เดิมป่าตองเคยเป็นส่วนหนึ่งของสุขาภิบาลกะทู้ จนกระทั่งใน พ.ศ. 2529 ได้จัดตั้งสุขาภิบาลป่าตองแยกออกจากสุขาภิบาลกะทู้ ต่อมาใน พ.ศ. 2537 ได้ยกฐานะขึ้นเป็นเทศบาลตำบลป่าตอง และใน พ.ศ. 2545 จึงยกฐานะเป็นเทศบาลเมืองป่าตอง เป็นหนึ่งในสองเทศบาลเมืองของอำเภอกะทู้ ร่วมกับเทศบาลเมืองกะทู้ ปัจจุบันเทศบาลเมืองป่าตองมีประชากร 21,358 คน และเนื่องจากเป็นเมืองท่องเที่ยว จึงมีประชากรแฝงมาก ป่าตองเป็นพื้นที่ที่ได้รับผลกระทบโดยตรงจากคลื่นสึนามิถล่มใน พ.ศ. 2547